VENDIM 
Nr. 585, datë 10.9.2014

PËR DHËNIEN E LEJES PËR HAPJEN E INSTITUCIONIT ARSIMOR PRIVAT PARAUNIVERSITAR, “ALBANIAN COLLEGE DURRËS”

Në mbështetje të nenit 100 të Kushtetutës dhe të nenit 42, të ligjit nr. 69/2012, datë 21.6.2012, “Për sistemin arsimor parauniversitar në Republikën e Shqipërisë”, me propozimin e ministrit të Arsimit dhe Sportit, Këshilli i Ministrave 
VENDOSI:

1. Dhënien e lejes për hapjen e institucionit arsimor privat parauniversitar “Albanian College Durrës”. 
2. Institucioni arsimor privat parauniversitar “Albanian College Durrës”, do të ushtrojë veprimtarinë arsimore në adresën: Rruga “Anastas Durrsaku”, nr. 1, Durrës. 
3. Në institucionin arsimor privat parauniversitar “Albanian College Durrës”, mësimi do të zhvillohet në gjuhë të huaj (në gjuhën angleze). Në lëndët: gjuha shqipe, letërsia shqipe, historia e kombit shqiptar dhe gjeografia e Shqipërisë mësimi do të zhvillohet, detyrimisht, në gjuhën shqipe.
 4. Institucioni arsimor privat parauniversitar “Albanian College Durrës” do të ofrojë arsimim parauniversitar në nivelet: 
a) arsim parashkollor;
b) arsim bazë; 
c) arsim i mesëm i lartë (gjimnaz).
5. Forma e arsimimit në institucionin arsimor privat parauniversitar “Albanian College Durrës” do të jetë arsimim me kohë të plotë.
6. Institucioni arsimor privat parauniversitar “Albanian College Durrës” me fillimin dhe gjatë ushtrimit të veprimtarisë së tij, të raportojë në njësinë arsimore vendore, brenda afateve të përcaktuara, për: 
a) numrin e fëmijëve të kopshtit, numrin e nxënësve dhe listën e mësuesve që do të fillojnë dhe do të mbarojnë vitin shkollor, sipas udhëzimeve të Ministrisë së Arsimit dhe Sportit dhe statistikave të miratuara nga INSTAT-i; 
b) planin mësimor, programet e lëndëve dhe strukturën që do të ketë institucioni në fillim të çdo viti shkollor; 
c) aktin e regjistrimit në organin tatimor; 
ç)  listën  e  veprimtarive jashtëshkollore që janë parashikuar  të zhvillohen gjatë vitit shkollor.
7. Institucioni arsimor privat parauniversitar “Albanian College Durrës”  duhet të miratojë në Ministrinë e Arsimit dhe Sportit çdo ndryshim në planin mësimor, programet e lëndëve apo tekstet që do të përdorë, si edhe çdo projekt apo eksperimentim psiko-padagogjiko-didaktik që kërkon të kryejë, sipas rastit.
8. Ndryshimet që mund të pësojë institucioni arsimor privat parauniversitar i licencuar, në vendndodhjen apo në infrastrukturën e godinës, shqyrtohen dhe miratohen në Ministrinë e Arsimit dhe Sportit, pas miratimit të njësisë arsimore vendore, 3 muaj para fillimit të vitit shkollor përkatës.
9. Institucioni arsimor privat parauniversitar “Albanian College Durrës”  duhet të ketë në ruajtje dokumentacionin e mëposhtëm:
a) dokumentacionin themeltar në ruajtje të përhershme, si: regjistër amze, indeks alfabetik, regjistër të veçantë, statistika vjetore të numrit të nxënësve dhe të mësuesve; 
b) regjistra të përkohshëm, si: regjistra klase, evidencë për lëvizjen e nxënësve (i detyrueshëm për institucionin arsimor privat parauniversitar); 
c) rregulloren e brendshme për funksionimin e institucionit; 
ç)  kriteret për pranimin e nxënësve dhe të mësuesve; 
d) kontratat me prindërit për shërbimet arsimore, apo shërbime të tjera jashtëshkollore, që ofron; 

dh) kontratat e punës me mësuesit (për ata me kohë të plotë, apo me kohë të pjesshme).
10.  Dokumentacioni i paraqitur në pikën 6, në rast monitorimi dhe inspektimi, u vihet në dispozicion organeve kompetente mbikëqyrëse. 
11. Institucioni arsimor privat parauniversitar, “Albanian College Durrës”, të funksionojë në përputhje me legjislacionin shqiptar, me konventat, traktatet dhe marrëveshjet e ratifikuara nga Republika e Shqipërisë, duke respektuar realitetin shqiptar, arritjet dhe traditat e shkollës kombëtare shqiptare. 
12. Moszbatimi apo mosrespektimi i këtyre detyrimeve, si dhe mosdhënia apo fshehja e informacioneve nga organet kompetente mbikëqyrëse dhe inspektuese, të cilat do të verifikojnë apo kontrollojnë funksionimin dhe mbarëvajtjen e këtyre institucioneve arsimore, përbën kundërvajtje administrative dhe sanksionohet sipas akteve ligjore dhe nënligjore në fuqi.
13. Ngarkohen Ministria e Arsimit dhe Sportit dhe Drejtoria Arsimore Rajonale Durrës për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
KRYEMINISTRI
Edi Rama

